Usmernenie Ministerstva životného prostredia SR k plneniu povinností výrobcov mobilných klimatizačných zariadení, plynových vykurovacích kotlov, tepelných čerpadiel a iných elektrozariadení vo vzťahu k ôsmej časti zákona č. 223/2001 Z.z. o odpadoch v znení neskorších zmien a predpisov. 
Vývoj elektrických a elektronických  zariadení zaznamenal v posledných rokoch veľký pokrok. Vplyvom vývoja miniaturizácie ovládacích, regulačných a spínacích komponentov aj veľké elektrické zariadenia sa zmenšili a ich uplatnenie sa rozšírilo nielen na veľké priemyselné objekty, ale našli uplatnenie aj v domácnostiach. V tomto zmysle sa menia aj podmienky a povinnosti výrobcov elektrických a elektronických zariadení, ktorí okrem zariadení, ktoré boli v minulosti pevnou súčasťou iných zariadení ako elektrozariadení, vyrábajú tieto zariadenia aj v prevedení, ktoré svojou povahou je možné použiť aj v domácnostiach. 
Jedným z odvetví, kde došlo k výraznej zmene sortimentov sú klimatizačné, vykurovacie a rekuperačné zariadenia. K rozšíreniu použitia týchto zariadení v domácnostiach došlo až v posledných rokoch a masívne používania v domácnostiach nastolili otázku, či tieto zariadenia spadajú pod definíciu elektrozariadení podľa § 54a ods. 2 zákona č. 223/2001 Z.z. o odpadoch v znení neskorších zmien a predpisov (ďalej len „zákon o odpade“). Uplatňovanie výsledkov rozvoja elektronických zariadení v praxi viedlo aj k tvorbe novely smernice č. 2002/96/ES o odpade z elektrických a elektrických zariadení v r. 2010 – 2011, k zmene v posudzovaní zaradenia elektrických a elektronických zariadení do kategórií a k aktivite zástupcov krajín Európskej únie pri tvorbe koncepcie ochrany životného prostredia a tvorbe postupov spracovania odpadov z elektrických a elektronických zariadení. 
Na základe nových poznatkov v oblasti nakladania s elektrickými a elektronickými zariadeniami, Ministerstvo životného prostredia SR rozhodlo o preradení zariadení, ktoré doposiaľ boli klasifikované ako zariadenia, ktoré spĺňajú definíciu § 54a ods. 20 zákona o odpadoch. Vzhľadom na to, že konštrukčné zmeny klimatizačných zariadení, plynových kotlov, tepelných čerpadiel umožňujú ich demontáž od stavebných prvkov, ktoré nie sú elektrozariadeniami aj bez toho, aby bolo nutné tieto výrazne meniť, upravovať alebo   demontovať, upravuje Ministerstvo životného prostredia SR doterajšie zaradenie týchto zariadení podľa nasledovného:
1.	Nástenné, parapetné a mobilné chladiace a vykurovacie jednotky fungujúce samostatne, alebo ako multi systémy, ktoré sa nazývajú aj ako split systémy. Všetky tieto elektrozariadenia patria do kategórie 1. Veľké domáce spotrebiče, skupiny 17. Klimatizačné zariadenia, alebo skupiny 18. Iné zariadenia na ventiláciu alebo klimatizáciu podľa prílohy číslo 1, vyhlášky MŽP SR č. 315/2010 Z.z. o nakladaní s elektrozariadeniami a elektroodpadom.  
Odôvodnenie:
-	Zariadenia pre svoju správnu činnosť potrebujú elektrický prúd a sú použiteľné pri hodnote napätia do 1 000 V pre striedavý prúd. Tým spĺňajú definíciu elektrozariadenia podľa § 54a ods. 2 zákona o odpadoch.
-	Zariadenia sa používajú pre použitie v domácnosti a aj pre iné inštitúcie. V čase, keď sa týchto zariadení držiteľ zbavuje sa tieto v zmysle definície § 54 a ods. 3 zákona o odpadoch stávajú elektroodpadom. V prípade, že sa jedná o zariadenia, ktoré boli používané v domácnostiach sa tento elektroodpad zaradí podľa vyhlášky MŽP SR č. 284/2001 Z.z. ktorou sa ustanovuje katalóg odpadov pod katalógové číslo 20 01 35 a v prípade, že sa jedná o elektroodpad zo zariadení, ktoré boli používané v súkromných firmách alebo verejných inštitúciách, zaradí sa tento elektroodpad pod katalógové číslo 16 02 11. 
-	Pod elektroodpad patria všetky časti chladiacich a klimatizačných zariadení, ktoré možno demontovať a vymeniť, ktoré spĺňajú definíciu podľa § 54a ods. 2 zákona o odpadoch, vrátane všetkých komponentov, konštrukčných dielcov a spotrebných dielcov podľa § 54a ods. 3 zákona o odpadoch. Za elektroodpad sa nepovažujú rozvodné vedenia elektrického prúdu a médií, ktoré sú zabudované v stavebnej časti, resp. tieto pri svojej činnosti nespĺňajú definíciu elektrozariadenia podľa § 54a ods. 2.
2.	Plynové kotle používané na vykurovanie domácností alebo iných administratívnych a prevádzkových priestorov. Tieto elektrozariadenia patria do kategórie č. 1 veľké domáce spotrebiče, skupiny 15. Iné veľké spotrebiče na vykurovanie miestností, postelí, nábytku na sedenie, alebo do skupiny 19. Iné podľa prílohy číslo 1, vyhlášky MŽP SR č. 315/2010 Z.z. o nakladaní s elektrozariadeniami a elektroodpadom.
Odôvodnenie:
-	Na to aby plynový kotol mohol využívať zemný plyn na vykurovanie, potrebuje elektrickú energiu pri hodnote napätia do 1 000 V pre striedavý prúd pre reguláciu a pre štart kotla. Bez tohto by plynový kotol, aj keby mal prísun zemného plynu nemohol fungovať. Bez elektrickej energie by plynový kotol nemohol využívať vlastnosť zemného plynu. Na základe tohto spĺňa plynový kotol definíciu elektrozariadenia podľa § 54a ods. 2 zákona o odpadoch. 
-	Zariadenia sa používajú pre použitie v domácnosti a aj pre iné inštitúcie. V čase, keď sa týchto zariadení držiteľ zbavuje sa tieto v zmysle definície § 54 a ods. 3 zákona o odpadoch stávajú elektroodpadom. V prípade, že sa jedná o zariadenia, ktoré boli používané v domácnostiach sa tento elektroodpad zaradí podľa vyhlášky MŽP SR č. 284/2001 Z.z. ktorou sa ustanovuje katalóg odpadov pod katalógové číslo 20 01 35 a v prípade, že sa jedná o elektroodpad zo zariadení, ktoré boli používané v súkromných firmách alebo verejných inštitúciách, zaradí sa tento elektroodpad pod katalógové číslo 16 02 13. 
-	Pod elektroodpad patrí plynový kotol vrátane jeho konštrukčných a spotrebných dielcov mimo rozvodov, ktoré sú súčasťou stavby a vyhrievacích telies, ktoré nespĺňajú definíciu elektrozariadenia podľa § 54a ods. 2 zákona o odpadoch.  
3.	Tepelné čerpadlá používanie na vykurovanie alebo chladenie obytných a prevádzkových miestností. Tieto elektrozariadenia patria do kategórie 1. Veľké domáce spotrebiče, skupiny 18. Iné zariadenia na ventiláciu a klimatizáciu podľa prílohy číslo 1, vyhlášky MŽP SR č. 315/2010 Z.z. o nakladaní s elektrozariadeniami a elektroodpadom. 
Odôvodnenie:
-	tepelné čerpadlá využívajú nízkopotenciálnu energiu z okolitého prostredia. Na to aby vôbec mohlo tepelné čerpadlo využívať túto energiu, musí fungovať ako čerpadlo. To znamená musí byť poháňané, resp. musí sa „točiť“. Toto ale nezabezpečuje nízkopotencionálna energia z okolitého prostredia, kompresor tepelného čerpadla poháňa elektrické napätie. A bez kompresora by tepelné čerpadlo nemohlo využívať vlastnosti nízkopotencionálnej okolitej energie. Na základe tohto spĺňa tepelné čerpadlo definíciu elektrozariadenia podľa § 54a ods. 2 zákona o odpadoch. 
-	Zariadenia sa používajú pre použitie v domácnosti a aj pre iné inštitúcie. V čase, keď sa týchto zariadení držiteľ zbavuje sa tieto v zmysle definície § 54 a ods. 3 zákona o odpadoch stávajú elektroodpadom. V prípade, že sa jedná o zariadenia, ktoré boli používané v domácnostiach sa tento elektroodpad zaradí podľa vyhlášky MŽP SR č. 284/2001 Z.z. ktorou sa ustanovuje katalóg odpadov pod katalógové číslo 20 01 35 a v prípade, že sa jedná o elektroodpad zo zariadení, ktoré boli používané v súkromných firmách alebo verejných inštitúciách, zaradí sa tento elektroodpad pod katalógové číslo 16 02 13. 
-	Pod elektroodpad patrí tepelné čerpadlo a konštrukčné časti, ktoré spĺňajú definíciu elektrozariadenia podľa § 54a ods. 2 zákona o odpadoch. Časti, ktoré nespĺňajú túto definíciu a sú súčasťou rozvodov a stavby nie sú elektroodpadom podľa definície § 54a ods. 3 zákona o odpadoch. 
Subjekty, ktoré uvádzajú na trh elektrozariadenia podľa tohto usmernenia a spĺňajú definíciu výrobcu elektrozariadení podľa § 54a ods. 11 zákona o odpadoch sú povinné plniť si povinnosti podľa ôsmej časti zákona o odpadoch vo vzťahu k odpadu zo zariadení nimi uvádzaných na trh. 
V prípade nejasností a pochybností o správnom posúdení elektrozariadenia podľa ôsmej časti zákona o odpadoch - § 54a ods. 2 zákona o odpadoch a § 54a ods. 20 zákona o odpadoch, žiadame výrobcov, resp. tretie osoby konajúce v ich mene, aby žiadali o vydanie stanoviska Ministerstvo životného prostredia SR v zmysle § 68 ods. 1 písm. ac). 
Súčasne upozorňujeme všetky organizácie, že toto usmernenie nahrádza všetky stanoviská Ministerstva životného prostredia SR vydané do termínu vydania tohto usmernenia k zaradeniu klimatizačných zariadení, plynových kotlov, tepelných čerpadiel a ostatných elektrických a elektronických zariadení do pôsobnosti režimu podľa ôsmej časti zákona o odpadoch.  
Bratislava 23.2.2012
Vypracoval:	Ing. Marián Strýček, Odbor odpadového hospodárstva
Schválil:	Mgr. Ján Ščerbák, riaditeľ odboru odpadového hospodártsva